《张安道生日二首》
宋代·苏辙

椿年七十二回新，蓬矢桑弧记此晨。
养就丹砂无上药，已超诸数自由身。
中年道路趋真境，外物功名委世人。
今夜空庭香火罢，定应星斗识天真。
十载従公鬓似蓬，羡公英气老犹充。
生时别得星辰力，晚岁仍加鼎灶功。
世事不堪开眼看，劳生渐恐转头空。
问公试觅刀圭药，岁岁称觞此日中。

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。